google/wiki40b huggingface dataset:
Papilio castor

Utseende

Kroppen har et ytre skjelett (hudplater) som holder de bløte indre organer på plass. Det ytre hudskjelettet er bygd opp for det meste av kitin.  Bakkroppens indre organer består av fordøyelsesorganer, forplantningsorganer og åndedrett. Åndedrettet hos sommerfugler foregår ikke ved lunger, men ved at luft hentes inn og ut av kroppen gjennom små hull i hudskjelettet (spirakler).  I kroppen er det et svært finmasket system av trakéer som leder oksygenet til kroppens vitale deler. En blodvæske som sirkulerer i kroppen, pumpes rundt av et avlangt rørformet hjerte.  
Brystpartiet består for det meste av vingenes muskulatur. Sanseorganer, for syn, smak og lukt er stort sett plassert i hodet. Nervesystemet består av en bukmarg med to nervestrenger og én nerveknute (ganglion) i hvert kroppssegment. Den første nerveknuten, som ligger foran munnåpningen, er spesielt stor og omtales som hjerne.
Larvens hode består av en hard hodekapsel med noen punktøyne. Under øynene er det noen små antenner larven bruker til å finne riktig føde. Larvens bakkropp består nesten bare av fordøyelsessystemet. Dette er ganske kort og mye av maten larven spiser passerer før all næringen er tatt opp. Avføringen kommer ut som små kuler helt bakerst på kroppen.  Larvene ånder gjennom åpninger i hudskjelettet (spirakler), langs kroppens sider.

Levevis

Parringen skjer ved sammenkobling mellom de to kjønnene. 
Larven er radikalt forskjellige fra de voksne, både i levevis og i kroppsbygning.  Larven lever som plantespiser. 
Papilio castor tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadium, en hvileperiode, der sommerfuglens indre og ytre organer endres. Larvens bøyelige og myke kropp omdannes til en puppe med hardt skall. Når skallet er hardt begynner omdanningen fra larve til den voksne (imago) sommerfuglen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen.
Phonero

Phonero er et norsk teleselskap som ble etablert i 2008 og tilbyr telefoniløsninger til bedrifter og offentlig sektor. Selskapet har hovedkontor i Kristiansand og regionskontorer i Oslo, Stavanger, Bergen og Trondheim. Fra høsten 2017 benyttes Telia som leverandør av dekning. Phonero benyttet tidligere  Telenors mobilnett.
Phonero ble i november 2016 kjøpt opp av Telia Company, som en del av deres satsing på å være den desiderte utfordrer til Telenor på det norske telemarkedet.
Phonero var tidligere eid av Sveaas-kontrollerte Kistefos. Mobiltelefoniselskapet Phonero kjøpte i 2014 opp konkurrenten Ventelo, og hevder selv at de vil bli Telenors største utfordrer på bedriftsmarkedet ved at de ble tre ganger så store som før.
Nevermore

Historie

Vokalist Warrel Dane, gitarist Jeff Loomis og bassist Jim Sheppard spilte sammen i bandet Sanctuary fra Seattle. De tre besluttet å forlate bandet. I 1991 startet de istedenfor Nevermore, et power/thrash metal band. De rekrutterte Van Williams som trommeslager, og ga samme år ut demoen Utopia.
Etter en ny demo i 1994 ble bandet invitert til studio av produsent Neil Kernen. Nevermore hadde enda ikke platekontrakt, men Kernen hadde stor tro på at de ville lykkes, og de tok opp debut-albumet Nevermore. Bandet signerte platekontrakt med Century Media kort tid etter at albumet var utgitt. Bandet fikk med seg en ny gitarist i Pat O'Brian, og etter å ha turnert med Blind Guardian i Europa og Death i USA, var de tilbake i studio. I 1996 utga de EP-en In Memory, og senere samme år deres andre album The Politics of Ecstasy. O'Brian valgte å forlate bandet i 1997, og ble ny gitarist i Cannibal Corpse. Tim Calvert erstattet O'Brian.
I 1999 ga Nevermore ut sitt tredje album, Dreaming Neon Black. Lyrikken på albumet er knyttet opp mot forsvinningen av Danes kjæreste. Bandet rakk å ta opp et nytt album i 2000, kalt Dead Heart in a Dead World, før Calvert forlot bandet. Det neste albumet, Enemies of Reality, ble tatt opp uten en annen-gitarist, men i 2004 ble turnémusiker Steve Smyth fast medlem i bandet. I 2005 kom deres siste album This Godless Endeavor.
Letizia av Spania

Biografi

Hun ble født som Letizia Ortiz Rocasolano, og er den eldste av de tre døtrene til Jesús Ortiz Álvarez og Paloma Rocasolano, som nå er skilt. 
Hun studerte kommunikasjon ved et universitet i Madrid, og tok deretter mastergrad i audiovisuell journalistikk. Hun tilbrakte noe tid i Mexico, hvor hun jobbet i avisen Siglo XXI. Senere arbeidet hun som journalist i dagsavisen La nueva España, i ABC, nyhetsbyrået EFE, samt i fjernsynskanalene Bloomberg, CNN Plus og TVE.
I 1999 giftet hun seg borgerlig med Alonso Guerrero y Pérez, som var hennes tidligere litteraturlærer. De ble skilt i 2000.
Ortiz møtte kronprins Felipe første gang i september 2002 hos felles venner, og forlovet seg 1. november 2003. Paret ble viet 22. mai 2004 i Almudenakatedralen i Madrid. Vielsen ble godkjent av den romersk-katolske kirke ettersom hennes første ekteskap var inngått borgerlig. Som følge av bryllupet fikk Letizia tittelen fyrstinne av Asturias.
Letizia fikk sitt første barn, datteren Leonor, den 31. oktober 2005. Datter nummer to, Sofia, ble født i 2007.
Gunsan kraftverk

Gunsan kraftverk er et helt nybygd varmekraftverk ved Gunsan i Nord-Jeolla i det vestlige Sør-Korea. Det har en installert produksjonskapasitet på 718 MW basert LNG og naturgass. Anlegget har kombinasjonssyklus gassturbiner. Operatør er selskapet Korean Western Power Co.
Pragelato

Pragelato er en kommune med ca. 450 innbyggere i Storbyområdet Torino i Italia.

Geografi

Tettstedet Pragelato befinner seg 10 km fra Sestriere øverst i Val Chisone, og 82 km fra storbyhovedstaden Torino. Tettstedet ligger på 1524 moh. Elven Chisone renner gjennom kommunen.

Sport

Stedet ble kjent etter at nordiske grener ble arrangert her under de olympiske vinterleker 2006. Det ble også avholdt prøveleker her vinteren 2005.
Den italienske alpinisten Alberto Marcellin var født i Pragelato.
Velle bru

Velle bru er en stålbro på fylkesvei 460 i Tønsberg kommune i Vestfold. Brua krysser Vellebekken, er 5 meter lang, og lengste spenn er 4.41 meter.
Järvsöfaks

Jærvsøfaks (født 23. juni 1994) er en svensk travhest etter Trollfaks og Järvsö Anna. Den beste kaldblods travhesten gjennom tidene. Hesten har verdensrekord på kort- og mellomdistanse, samt verdensrekord med sine 42 seire på rad og i inntjente penger med 21,2 millioner kr. Järvsöfaks trenes og kuskes og er også deleid av Jan-Olov Persson.
Järvsöfaks er den eneste kaldblodshesten i Sverige som har vunnet over 10 millioner kr, han er også nominert til Årets hest i Sverige tre ganger (2003–2005) og tolv ganger til årets kaldblodshest (1998–2009). Har vunnet alt som en kaldblodhest kan vinne både i Sverige, Norge og Finland, blant annet Elitkampen, Svensk derby, Mjölkloppet, Svensk mesterskap (10 ganger), Norsk derby, Nordisk mesterskap, Tgn-sprinten og Trøndelagspokalen.
Järvsöfaks er den første travhesten som har medvirket i Stockholms högvakt på Stockholms slott (20 august 2007), han har også vært master foran kaldblodsløpene på Vincennes i Frankrike, konkurrert mot friidrettsfolk i Järvsö og vist seg frem sammen med Victory Tilly under Stockholm International Horseshow.
Han har også over 500 avkom som allerede har vunnet over 1 000 løp og tjent inn mer en 50 millioner. Han er dominerende både i løpsbanen og i avlen.
Heat Wave (sang)

Kjente versjoner

Ethel Waters introduserte sangen i Broadway-revyen As Thousands Cheer fra 1933. Ethel Merman fremførte sangen i filmen Alexander's Ragtime Band fra 1938. Den var også inkludert i filmen Show business fra 1954, som Merman også spilte i, men da ble den fremført av Marilyn Monroe. Et utdrag fra sangen ble også fremført av Bing Crosby og Danny Kaye i filmen White Christmas fra 1954. Enoch Light spilte inn en symfoniversjon av sangen som ble utgitt i 1961 og Holly Cole spilte inn en versjon av sangen som ble utgitt i 2003.
Heia bortelaget

Fanklubben Heia Bortelaget (av Lerkendal), FKHBAL, ble stiftet av noen fysikkstudenter ved Norges tekniske høgskole i april 1992. FKHBAL ble stiftet som en idealistisk supporterklubb hvor formålet er å heie bortelagene på Rosenborgs hjemmebane Lerkendal frem til seier. FKHBAL synes Rosenborg har vunnet altfor mye de siste årene.
Fanklubben har valgt rosa (lik den på hjemmesiden) som sin farge, siden det er en nøytral farge. Hadde rødt eller blått blitt valgt, ville de ikke kunne representere alle andre lag enn Rosenborg. En pokal deles ut til kapteinen på alle bortelag som vinner, og en annen pokal deles ut til dommere som dømmer straffe til bortelaget (eller gjør seg fortjent på annen måte).
Fanklubben fikk ikke veldig mye å juble for de første 13 årene av sin eksistens, siden Rosenborg vant serien hvert år fra 1992 til 2004.
Turcmenigena

Utbredelse

Arten er utbredt i Sentral-Asia (Kasakhstan, Usbekistan, Turkmenistan og Xinjiang).
Fylkesvei 5128

Fylkesveg 5128 går mellom Frøland og Kvitingen i Samnanger kommune. Veien er 14,2 km lang.
Frem til 2019 hadde veien betegnelsen Fv134.
Shūichi Gonda

Japans herrelandslag

6. januar 2010 fikk han sin første landskamp for Japan.
Platycheirus angustatus

Utseende

En liten (6-8 mm), slank, gul og svart blomsterflue. Kroppen er helt blankt svart bortsett fra tre par gule flekker på bakkroppen. Hannens bein: For- og mellombeina er gule, baklårene svarte med gul spiss, bakleggene gule med et bredt svart område på midten, bakføttene svarte. Forlåret har en rekke av kraftige børster i den indre delen på baksiden, disse har en knekk litt utenfor midten, den ytre delen mye tynnere enn den indre. Forleggen er jevnt utvidet, gul med en svart lengdestripe i den ytre delen, ytterst litt bredere enn de brede fotleddene. Det første leddet av bakfoten er kraftig, omtrent like tykt som leggen.

Levevis

Arten finnes særlig på fuktige enger i fjellet, men kan også finnes i hager. Larvene lever av bladlus. Flygetiden varer fra mai til september.

Utbredelse

Denne vidt utbredte arten finnes over mye av Palearktis og i Nord-Amerika. I Norge finnes den over hele landet, muligens bortsett fra høyfjellet og mesteparten av Finnmark.
Kyrenia (distrikt)

Kyrenia (gresk: Κερύνεια, Kerynia) er ett av seks distrikter på Kypros. Her ligger byen Kyrenia med samme navn.Distriktet er beliggende i Nord-Kypros.
Kyrenia består av kommunene Karavas, Kyrenia og Lapithos.
Cyclommatus lunifer

Utseende

En middelsstor til stor (hannen 30-50 millimeter lang), lyst rødbrun hjortbille uten metallisk glans. Arten er variabel i størrelsen, hos hannen er kjevene forholdsvis større jo større hannen er (allometrisk vekst), men hos denne arten blir de ikke påfallende store. Store hanner har kraftige, noe krumme mandibler, disse har gjerne tre korte tenner langs innersiden. Antennene er ganske lange og tynne, omtrent så lange som hodets bredde. Pannen har et bredt, kløvet fremspring i midten. Hodet har ikke skarpe sidekjøler. Dekkvingene er blanke uten synlig punktering. Beina er slanke, gulbrune.  Hunnen er mindre enn hannen, uten forstørrede kjever, rødbrun og blank, i motsetning til hannen er kroppen tydelig punktert. Pronotum har svarte sidestriper.

Levevis

Larvene utvikler seg i råtne trestammer.

Utbredelse

Arten er vidt utbredt i Vest-Malaysia, Borneo og Sumatra.
Gråkardinal

Utbredelse

Den forekommer i det østlige Bolivia, det sørlige og sørøstlige Brasil (det sørvestlige Mato Grosso og det sørlige Rio Grande do Sul), det vestlige og sentrale Paraguay, det nordlige Argentina (Mendoza, det sentrale La Pampa og det sentrale Buenos Aires) og i Uruguay.
Kristendemokratisk Ungdom i Norden

Kristendemokratisk Ungdom i Norden  (KDUN) er et samarbeidsorgan for de kristendemokratiske ungdomsorganisasjonene i Norden. Paraplyorganisasjonen ble etablert i 1970. Dagens medlemsorganisasjoner er Kristelig Folkepartis Ungdom (Norge), Kristdemokratiska ungdomsförbundet (Sverige), Kristillisdemokraattiset Nuoret (Finland) og  Ung fyri Miðflokkin (Færøyene).
KDUN er en av seks paraplyorganisasjoner i Ungdommens Nordiske Råd. Organisasjonen samarbeider med Det europeiske folkepartis ungdom.
Nærumbanen

Om banen

Banen eies av Lokalbanen og er ca. 8 km lang. Materiellet er dieseldrevet, og kjøres med materiell fra Regiosprinter. Langs banen er det 8 stasjoner og holdeplasser, hvorav to har kryssingsspor. Det ene er ved Fuglevad og det andre ved Ørholm. Nærum er den nordlige endestajonen, som ligger rett inntil motorveien mot Helsingør, ca 4 km vest for Kystbanens stasjon i Skodsborg. Opprinnelig gikk banen litt lenger nordover til Vedbæk, men denne strekningen ble nedlagt i 1923. Et stadig populært utfluktsmål er Brede Værk, som en gang var en av Danmarks største klesfabrikk. Stasjonsbygningen i Brede har en særpreget arkitektur.
Democrazia è Libertà – La Margherita

Democrazia è Libertà – La Margherita (DL) (på norsk Demokrati er Frihet – Tusenfryd) var et italiensk sentrumsparti. Partiets leder var Francesco Rutelli, tidligere borgermester i Roma og Oliventrekoalisjonens kandidat til å bli statsminister ved parlamentsvalget i 2001.
DL ble dannet av tidligere venstreorienterte medlemmer av Democrazia Cristiana, enkelte tidligere medlemmer av det liberale og det republikanske partiet, samt personer som hadde hatt tilknytning til sosialispartiet og de grønne. DL ble på sin side den 14. oktober 2007 igjen en del av det nye partiet Partito Democratico.

Historie

Oktober 2000 ble det avgjort at Partito Popolare Italiano, I Democratici, Unione Democratici per l'Europa (UDEUR) og Rinnovamento Italiano skulle danne en felles liste under betegnelsen La Margherita (Tusenfryd) i den hensikt å stille til valget i 2001. Partiet fikk en oppslutning på 14.5 %, kun to prosentpoeng mindre enn Democratici di Sinistra.
På en kongress i februar 2002 ble det avgjort at man skulle gå et skritt videre og etablere et parti av den tidligere felleslista. UDEUR ble imidlertid stående utenfor det nye partiet. Det var en periode usikkerhet om det nye partiet ville forbli en del av Oliventrekoalisjonen, men etter at det ble bestemt at Romano Prodi skulle være koalisjonens kandidat ved parlamentsvalget i 2006, ble det avgjort at de skulle forbli en del av koalisjonen.
USA-mesterskapet i fjellmaraton 2018

USA-mesterskapet i fjellmaraton 2018 (2018 USATF Marathon Trail Championships) ble arrangert 3. november 2018, i Moab i Utah i USA.
Richard Garcia

West Ham United

Mens han studerte i Perth spilte han for FC Balcatta, en lokal klubb som holder til i Perth. Garcia var et produkt av det berømte West Ham United-ungdomsakademi, før han flyttet fra Australia til Storbritannia for å bli med på fotballaget «Hammers» i en alder av femten år, etter å ha blitt oppdaget av en britisk talentspeider.
Richard Garcia var en nøkkelspiller på dette laget da de blant annet vant FA Youth Cup og FA Premier Youth League-dobbel i 1998 og 1999-sesongen, der han totalt scoret åtte mål. Han signerte en proffkontrakt med West Ham i august 1999, før han ble lånt ut til det lokale fotballaget Leyton Orient i august 2000. Han spilte bare 16 ligakamper for West Ham før han signerte kontrakt med Colchester United i 2004.

Colchester United

Garcia signerte en kontrakt med Colchester United i september 2004 for en ukjent overgangssum, og gjorde sin debut for laget samme måned mot motstanderen Swindon Town. Han fortsatte med å spille 30 kamper i 2004/2005-sesongen, der han til sammen scoret seks mål for Colchester United. Sesongen etter spilte Garcia en viktig rolle for å hjelpe klubben til en andreplass i League One og den senere opprykkingen til Football League Championship.
Garcias fotballsesong ble noe avkortet av en skade i kneet som oppstod i mars 2006, og som senere krevde en omfattende operasjon. Etter slutten av sesongen signerte Garcia en ny kontrakt med samme klubb. I august 2006 scoret han det første målet for Colchester i 2006-2007-sesongen i Championship under åpningskampen deres mot Birmingham City.

Hull City

Til tross for tilbud om en ny avtale i Colchester valgte Garcia å signere en treårskontrakt med Hull City den 2. juli 2007. Han gjorde sin ligadebut for Hull City mot Plymouth Argyle i august 2007, og han scoret sitt aller første mål i den neste kampen i 3-0 seieren over Crewe Alexandra. Garcia returnerte til Premier League som en mer erfaren fotballspiller etter at Hull City sitt opprykk etter deres seier deres motstander Bristol City i mai 2008.
Den 31. juli 2009, ble det avslørt at Garcia hadde sprukne ligamenter i kneet og ville være ute av stand til å spille fotball i minst tre måneder. I et intervju med den australske avisen Sun Herald i april 2008, sa Garcia at han hadde store ambisjoner om å igjen spille for Australias landslag så snart skaden i kneet hans var i orden igjen, og han håpet at hans gode spillerstil for Hull City under deres opprykk til Premier League ville hjelpe ham til å oppnå denne drømmen. Selv om han har spilt for Hull City, har han uttalt at han støttet fotball-klubben Real Madrid.
Mesterligaen 2002/2003

Kvalifisering

I rundene er laget som har hjemmekamp i det første oppgjøret nevnt først. Ved uavgjort etter to oppgjør vinner laget med flest mål på bortebane.

Gruppespill 1

De 16 vinnerne fra tredje runde, og de 16 lagene som var direkte kvalifisert, ble trukket i grupper på 4 lag. De to første plassene i hver gruppe ga avansement videre i turneringen, mens tredjeplassen i gruppen førte til tredje runde av UEFA-cupen.

Gruppespill 2

Åtte gruppevinnere og åtte andreplasser ble trukket i fire nye grupper. Hver av gruppene inneholdt én gruppevinner og en andreplass som gikk videre til neste runde.
Nødpenger

Nødpenger eller krisepenger er pengesedler eller mynt utgitt av stater, kommunale myndigheter, banker eller andre private bedrifter i situasjoner der det er oppstått mangel på offisielle penger, særlig skillemynt, oftest i krigs- eller krisetider.  Slike nødpenger var svært vanlig i Tyskland under og etter første verdenskrig, men forekommer også mange andre steder til forskjellige tider. 
Etter angrepet på Norge i 1940 ble det utstedt nødpenger av 12 kommuner, samt 17 bedrifter og fem banker.
Kristiansand Stupeklubb

Kristiansand Stupeklubb (Stiftet 1970) er en stupeklubb i Kristiansand og medlem av Norges Svømmeforbund. Klubben har i overkant av 150 medlemmer. Trening og stupekurs foregår i Aquarama.
Geiseiobservatoriet

Geiseiobservatoriet er et i astronomisk observatorium i byen Geisei i prefekturet Kōchi i Japan. Hovedteleskopet ble donert av Mr Seizo Goto, som da var president i Goto Optical Mfg. Teleskopet benyttes til å måle posisjonene til kometer. Det har også vært brukt til oppdagelser av asteroider og fjerne periodiske kometer.
Indian River kullkraftverk

Indian River kullkraftverk er et kullkraftverk i Sussex County, delstaten Delaware i USA. Det har en installert produksjonskapasitet på 782 MW, fordelt på 4 turbiner. Brenselkilden er ulike kvaliteter av kull.
Menneskerettighetsakademiet

Menneskerettighetsakademiet er en norsk ideell stiftelse som ble opprettet 29. februar 2008. Stiftelsen har kontorer i Friviliighetshuset i Kolstadgata 1, på Tøyen i Oslo. 
Stiftelsens formål er å øke respekten for menneskerettighetene i Norge og utlandet. Fundamentet er de internasjonale menneskerettighetene slik de er uttrykt gjennom Forente nasjoners dokumenter, med Verdenserklæringen om menneskerettighetene (1948), FNs Erklæring om menneskerettighetsundervisning (2011) samt Europarådets Pakt om menneskerettighetsundervisning og opplæring til demokratisk medborgerskap (2010), som kjernedokumenter. Gjennom undervisning og informasjonsvirksomhet skal Menneskerettighetsakademiet arbeide for å fremme enkeltmenneskets verdi og styrke demokratiske prosesser. Vern av ytringsfriheten og utvikling av det sivile samfunn, med vekt på pluralisme, interkulturelt mangfold og dialog står særlig sentralt. 
Akademiet arbeider bredt i forhold til mange lag av befolkningen. Særlig oppmerksomhet vies grupper som barn og unge, flyktninger og asylsøkere og funksjonshemmede, samt personer med målbærende stemmer i samfunnet som lærere, aktivister og journalister. Gjennom ti år har stiftelsen drevet kursvirksomhet for flere tusen enslige mindreårige asylsøkere på mottak rundt omkring i landet.
Den mest omfattende virksomheten internasjonalt har vært i Russland der akademiet siden 2008 har organisert en rekke kurs og undervisningsaktiviteter for lærere og journaliststudenter. Stiftelsen har også produsert undervisningsmateriell som bøker og web-baserte ressurser. Akademiet er partner i samarbeidsprogrammer i Bulgaria og Portugal og har også organisert kurs i Afrika og Asia.     
Menneskerettighetsakademiet er medlem av Democracy and Human Rights Education in Europe (DARE) et nettverk som består av 51 organisasjoner fra 27 land.
Deutsche Schachzeitung

Deutsche Schachzeitung var et tysk sjakktidsskrift som kom ut fra 1846 til 1988. 
Første nummer kom i juli 1846, med  Ludwig Bledow som redaktør. De første tiårene var tidsskriftet, som den gang bar navnet Schachzeitung, et organ for sjakklubben Berliner Schachgesellschaft. I 1872 ble navnet endret til Deutsche Schachzeitung, og ble gitt ut uten avbrudd til september 1944. I oktober 1950 kom det ut på nytt, med Rudolf Teschner som redaktør. Det er gitt ut et ettertrykk av årgangene 1846 til 1944 i 29 bind, Edition Olms (Zürich  1985).
Fra og med januarnummeret 1989 ble Deutsche Schachzeitung innlemmet i avisa Schach-Report. I 1996 gikk Schach-Report inn i tidsskriftet Schach.
Kola kjernekraftverk

Kola kjernekraftverk er et kjernekraftverk som produserer elektrisk kraft på den søndre delen av Kolahalvøya i Murmansk oblast i det nordvestlige Russland. Kjernekraftverket er lokalisert nær byen Polyarni Zori, og har i luftlinje en avstand på cirka 200 kilometer fra Norge. Det drives av selskapet Energoatom og ble bygget og godkjent for å settes i operativ drift i perioden fra 1970 til 1973. Installert maksimal effekt er om lag 2 410 MW mens to reaktorer med potensiell ytelse 1 760 MW er stengt. Årsproduksjonen er på om lag 9,5 TWh elektrisk kraft årlig. 
Kjernekraftverket har i alt fire trykkvannsreaktorer av VVER-440-type som hver har en kapasitet på 440 MW i drift. De to eldste reaktorene, reaktor 1 og 2, nådde sin livssyklus i hhv. 2003 og 2004, men de ble ikke tatt ut av drift slik konsesjonen krevde. I stedet er de videreført med mindre oppgraderinger. I 2005 gikk statsadvokaten i Murmansk-fylket til anmeldelse av Rosatom for deres videreføring av driften. Reaktor 1 og 2 har konsesjon for drift frem til 2018 og 2019, og Russland har ifølge Statens strålevern varslet Norge at levetiden for reaktorene ikke vil bli forlenget etter dette. Driftskonsesjonen for reaktor 3 løp ut i 2011 og operatøren fikk deretter forlengelse for denne reaktoren i ytterligere 25 år, frem til 2036. En tilsvarende forlengelse vil bli søkt om for reaktor 4, hvor konsesjonen løper ut i 2014. I november 2013 varslet Russland at de gamle reaktorene skal erstattes med to nye reaktorer, som er tre ganger så kraftige som de eksisterende, på et nytt kjernekraftverk cirka 10 kilometer sør for det eksisterende innen 2025 og 2030.
Norge har siden 1993 deltatt i et samarbeidsprosjekt med Russland for å forbedre sikkerheten ved Kola kjernekraftverk. Siden samarbeidet kom i stand, har sikkerheten ved kjernekraftverket blitt forbedret og antall sikkerhetsrelaterte hendelser har minket fra 41 i 1993 til 2 i 2009, samtidig som alvorlighetsgraden i disse hendelsene er mindre.